**Ministru kabineta noteikumu projekta "Kārtība, kādā apmāca un sertificē brīvprātīgā darba veicējus izlīguma procesa organizēšanai un vadīšanai" sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekts "Kārtība, kādā apmāca un sertificē brīvprātīgā darba veicējus izlīguma procesa organizēšanai un vadīšanai" (turpmāk – noteikumu projekts) paredz noteikt jaunu kārtību, kādā Valsts probācijas dienests (turpmāk – Dienests) apmāca un sertificē brīvprātīgā darba veicējus (turpmāk – brīvprātīgie) izlīguma procesa organizēšanai un vadīšanai. Noteikumu projektā tiek atrunāta kārtība, kādā brīvprātīgajiem tiek anulēts starpnieka sertifikāts. Noteikumu projekts stājas spēka 2018. gada 1. jūnijā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Noteikumu projekts ir sagatavots, pamatojoties uz Valsts probācijas dienesta likuma (turpmāk – likums) 23. panta sestajā daļā noteikto deleģējumu. Saskaņā ar likuma pārejas noteikumu 15. punktu Ministru kabinets līdz 2018. gada 1. jūnijam izdod šā likuma [23. panta](https://likumi.lv/doc.php?id=82551#p23) sestajā daļā minētos noteikumus. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Lai nodrošinātu likuma 23. panta sestajā daļā noteikto, Dienests ir sagatavojis noteikumu projektu.  Likuma 1. panta 8. punkts noteic, ka starpnieks ir Dienesta amatpersona, kas organizē un vada izlīguma procesu, vai brīvprātīgais, kas ir apmācīts un sertificēts izlīguma procesa organizēšanai un vadīšanai.  Šobrīd brīvprātīgo, kuri ir starpnieki izlīguma procesā, sertificēšanas kārtību regulē Ministru kabineta 2007. gada 20. novembra noteikumi Nr. 782 "Kārtība, kādā Valsts probācijas dienests sertificē brīvprātīgos probācijas darbiniekus, kuri ir starpnieki izlīgumā", taču stājoties spēkā 2017. gada 13. oktobra likuma grozījumiem un Brīvprātīgā darba likumam, ir nepieciešams mainīt terminu "brīvprātīgais probācijas darbinieks" uz "brīvprātīgā darba veicējs".  Dienests pirmos brīvprātīgos izlīguma procesa organizēšanai un vadīšanai piesaistīja 2009. gadā, līdz ar to ir izveidojusies veiksmīga prakse to iesaistīšanai mācību un sertificēšanas procesā. Šobrīd Dienestā aktīvi darbojas 16 brīvprātīgie izlīguma procesa starpnieki. Noteikumu projekts paredz jaunu kārtību, ka Dienesta nodarbinātajiem, kuri ir izbeiguši valsts civildienesta vai darba tiesiskās attiecības ar Dienestu, un pēdējā gada laikā amata pienākumu ietvaros ir organizējuši un vadījuši izlīguma procesus, sešu mēnešu laikā no minēto attiecību pārtraukšanas ar Dienestu, ir iespēja iesniegt Dienesta sertificēšanas komisijai (turpmāk – komisija) iesniegumu ar lūgumu izsniegt brīvprātīgā starpnieka sertifikātu izlīguma procesa organizēšanai un vadīšanai bez atkārtotas mācību programmas apgūšanas. Pēc sertifikāta saņemšanas ar šiem nodarbinātajiem tiek slēgts līgums par brīvprātīgā darba veicēja piesaisti Dienestā, nolūkā saglabāt profesionālus starpniekus un augsti novērtētu resursu Dienestā.  Izstrādājot noteikumu projektu tika ņemta vērā Eiropas Padomes Ministru komitejas rekomendācija Nr. R(99)19 "Par mediāciju krimināllietās" (turpmāk – Rekomendācija), kas dalībvalstīm iesaka pielietot *Taisnīguma atjaunošanas* pieejas kā alternatīvu kriminālprocesam, aktīvi iesaistot cietušos, personas, kuras ir izdarījušas noziedzīgu nodarījumu, un sabiedrības pārstāvjus, lai mazinātu nozieguma radīto kaitējumu un veicinātu noziedzības profilaksi. Rekomendācija paredz, ka nacionālajai likumdošanai jāveicina izlīguma procesi krimināllietās un jāizstrādā starpnieku atlases un apmācību procedūras. Starpniekiem ir jābūt ar loģiskām spriešanas spējām un labu saskarsmes kultūru. Pirms starpnieks uzsāk savu pienākumu pildīšanu, viņam jānodrošina sākotnējā apmācība, kā arī prakse. Brīvprātīgo apmācības uzdevums ir nodrošināt augstu kompetences līmeni, īpaši pievēršot uzmanību prasmei risināt konfliktus, vadīt sarunas, specifiskajām prasībām darbam ar cietušajiem un likumpārkāpējiem kriminālprocesa jomā. Likuma 23. panta ceturtā daļa noteic, ka brīvprātīgā darba veicējs drīkst būt starpnieks izlīguma procesā, ja viņam ir pietiekošas zināšanas un prasmes izlīguma procesa organizēšanā un vadīšanā. Līdz ar to noteikumu projekts paredz starpnieku mācību programmu ne mazāk kā 65 stundu apmērā, kura sastāv no teorētiskās un praktiskās daļas, sertificēšanas pārbaudes darba. Sagatavojot apmācību kārtību, tika ņemta vērā Eiropas labākā pieredze un Dienesta 10 gadu laikā iegūtā prakse brīvprātīgo apmācībā. Noteikumu projekts paredz, ka Dienests ir atbildīgs par mācību procesa organizēšanu un vadīšanu, mācību programmas izstrādi un mācību plānošanu, brīvprātīgo grupu komplektēšanu, klātienes semināru organizēšanu un vadīšanu, mācību procesa pārraudzīšanu un sertificēšanas pārbaudes darba un pārbaudes uzdevuma saturu un apjomu.  Noteikumu projekts paredz jaunu brīvprātīgo teorētiskās un praktiskās starpnieku mācības programmas daļas apguvi.  Noteikumu projekts paredz, ka brīvprātīgais teorētisko daļu apgūst patstāvīgi un pēc katras tēmas apguves izpilda praktisko pārbaudes darbu. Teorētiskās daļas apguve tiek nostiprināta ar trīs klātienes semināriem, lai veiksmīgāk varētu apgūt starpniekam nepieciešamās iemaņas. Teorētiskās daļas ietvaros brīvprātīgais apgūst: Taisnīguma atjaunošanas (*Restorative Justice*) filozofiju; izlīguma procesu regulējošos normatīvos aktus; iepazīstas ar starpnieka lomu un ētikas principiem; izlīguma procesa organizēšanas un vadīšanas praksi Dienestā un citur pasaulē; saskarsmes un sarunas vadīšanas tehnikas; konflikta vadīšanas pieejas; darbu ar cietušo, izlīguma noformēšanas praksi u.c.  Lai brīvprātīgo mobilizētu mācību procesam, noteikumu projekts paredz konkrētus termiņus teorētiskās daļas apgūšanai – brīvprātīgais septiņu dienu laikā apgūst elektroniski saņemtos mācību materiālus, trīs dienu laikā izpilda pārbaudes darbu un nosūta atpakaļ Dienestam, savukārt Dienests pēc pārbaudes darba saņemšanas, veic tā pārbaudi un par rezultātu informē brīvprātīgo. Turklāt noteikumu projekts paredz arī mācību materiāla apguves termiņa pagarinājumu gadījumos, kad brīvprātīgajam ir bijuši pamatoti iemesli, piem., pārejoša slimība.  Noteikumu projekts paredz, ka brīvprātīgais pēc teorētiskās daļas katras tēmas apguves sadarbībā ar Dienesta struktūrvienības atbildīgo amatpersonu (turpmāk – atbildīgā amatpersona) izpilda pārbaudes darbu. Noteikumu projekts paredz iespēju pārbaudes darbu kārtot atkārtoti, taču ne vairāk kā divas reizes. Pēc veiksmīgas teorētiskās daļas apgūšanas, brīvprātīgais apgūst praktisko daļu.  Noteikumu projekts paredz, ka praktiskajā daļā brīvprātīgais vada ne mazāk kā trīs izlīguma procesus atbildīgās amatpersonas klātbūtnē un piedalās ne mazāk kā divos Dienesta organizētajos klātienes semināros, lai reālā izlīguma procesā brīvprātīgais apgūtu praktiskās iemaņas sarunu vadīšanā starp cietušo un likumpārkāpēju un nostiprinātu praktiskās iemaņas.  Lai brīvprātīgais spētu analizēt vadītās izlīguma sēdes norisi, noteikumu projekts paredz brīvprātīgajam sadarbību ar atbildīgo amatpersonu, lai sniegtu atgriezenisko saiti par izlīguma sēdes norisi, tostarp par to, kā brīvprātīgais jutās, vadot izlīguma sēdi, kas bija pozitīvs šajā procesā, kādas prasmes jāuzlabo sarunu vadīšanā u. tml.  Lai izprastu brīvprātīgā sagatavotības līmeni, atbildīgā amatpersona pēc katra novadītā izlīguma procesa un atgriezeniskās saites saņemšanas, sniedz savu vērtējumu brīvprātīgajam par brīvprātīgā gatavību patstāvīgai izlīguma procesa organizēšanai un vadīšanai. Dienests izvērtē amatpersonas sagatavoto vērtējumu par brīvprātīgā gatavību patstāvīgai izlīguma procesa organizēšanai un vadīšanai un atkarībā no vērtējuma rezultātiem, virza brīvprātīgo sertificēšanas pārbaudes darba izpildei, vai piedāvā vadīt papildus vienu izlīguma procesu, vai pieņem lēmumu atteikt brīvprātīgajam piedalīties sertificēšanas pārbaudes darba izpildē.  Likuma 23. panta ceturtās daļas 3. punkts noteic, ka brīvprātīgā darba veicējs drīkst būt par starpnieku izlīguma procesā, ja ir saņēmis Dienesta izsniegtu sertifikātu. Noteikumu projekts paredz, ka lēmumu par sertifikāta piešķiršanu pieņem komisija. Noteikumu projekts paredz, ka sertifikātu brīvprātīgajam komisija izsniedz uz diviem gadiem pēc sekmīgas starpnieka mācību programmas apgūšanas, sagatavojot lēmumu par sertifikāta piešķiršanu vai atteikumu piešķirt sertifikātu.  Noteikumu projekts paredz brīvprātīgo sertificēšanu uz diviem gadiem, jo tas ir optimāls termiņš, lai varētu izprast brīvprātīgā profesionālo izaugsmi un attīstību, attieksmi pret veicamo uzdevumu un izlīguma procesā iesaistītajiem dalībniekiem. Noteikumu projekts paredz, ka brīvprātīgajam ir jāiesniedz dokumenti komisijai 30 dienas pirms ir beidzies sertifikāta derīguma termiņš, bet ne vēlāk kā 6 mēnešus pēc sertifikāta derīguma termiņa beigām, lai komisija savlaicīgi varētu izsniegt jaunu sertifikātu un brīvprātīgais bez iegūto zināšanu un prasmju zaudēšanas varētu turpināt pildīt starpnieka pienākumus.  Noteikumu projekts paredz starpniekam saņemt jaunu sertifikātu, ja starpnieks sertifikāta darbības laikā nav pārkāpis izlīguma procesa organizēšanas un vadīšanas noteikumus un starpnieka ētikas principus, ir piedalījies Dienesta vai citu institūciju organizētajos starpnieka profesionālās kompetences paaugstināšanas pasākumos (vismaz astoņas stundas gadā), saņēmis struktūrvienības pozitīvu rakstveida atzinumu par brīvprātīgā darbību, sertifikāta darbības laikā organizējis un novadījis vismaz sešus izlīguma procesus.  Noteikumu projekts noteic, ka komisijas kompetencē ir izvērtēt no starpnieka saņemto iesniegumu un Dienesta struktūrvienības, kurai brīvprātīgais tika piesaistīts, atzinumu par izlīguma procesa organizēšanas un vadīšanas praksi un profesionālo izaugsmi. Pēc dokumentu izvērtēšanas komisija pieņem lēmumu piešķirt vai atteikt piešķirt starpniekam jaunu sertifikātu. Ja brīvprātīgais ir ievērojis izlīguma procesa organizēšanas un vadīšanas noteikumus, Dienesta vadītāja apstiprinātos starpnieka ētikas principus un noteikumu projektā noteiktās prasības, tad brīvprātīgajam tiek izsniegts sertifikāts. Gadījumā, ja komisija pieņem lēmumu atteikt piešķirt jaunu sertifikātu, tiek sagatavots komisijas lēmumus.  Noteikumu projekts paredz arī izņēmumus, kad starpnieks var saņemt jaunu sertifikātu. Dienesta sadarbības prakses laikā ar brīvprātīgajiem konstatēti gadījumi, kad starpnieki objektīvu iemeslu dēļ, nav varējuši izpildīt kādu no noteikumu projektā noteiktajām prasībām, piemēram, ilgstoša slimība, komandējums pamatdarbā un citi iemesli, taču starpnieks ir profesionāli organizējis un vadījis izlīguma procesus un ir motivēts turpināt sadarbību ar Dienestu. Tādos gadījumos noteikumu projekts paredz jaunu kārtību, ka komisija var pieņemt lēmumu starpniekam izpildīt noteikumu projekta 15. punktā minēto sertificēšanas pārbaudes darbu un novadīt vienu izlīguma procesu atbildīgās amatpersonas klātbūtnē. Tādā veidā Dienests pārliecinās, ka starpnieks nav zaudējis savas prasmes un iemaņas un var turpināt izlīguma procesu organizēšanu un vadīšanu. Gadījumos, kad starpniekam nav pamata izsniegt jaunu sertifikātu, viņam ir iespējas pieteikties apmācībām.  Noteikumu projekts paredz Dienesta iekšējām darba vajadzībām veidot sertificēto starpnieku sarakstu (turpmāk – saraksts). Saraksta galvenais mērķis ir vienkopus apkopot informāciju par sertificētā brīvprātīgā darbību. Sarakstā norāda starpnieka vārdu, uzvārdu, dzimšanas datumu, kontaktinformāciju, sertifikāta numuru un izsniegšanas datumu, kas sniedz iespēju Dienestam sekot līdzi sertifikāta derīguma termiņam, Dienesta struktūrvienību, kurai starpnieks piesaistīts, ja sertifikāts anulēts – sertifikāta anulēšanas datumu un iemeslu, vadīto izlīgumu skaitu sertifikāta derīguma termiņa laikā. Veikt vadīto izlīguma procesu uzskati nepieciešams, lai ievērotu šo noteikumu projektā noteikto, t.i., divu gadu laikā vadīt vismaz sešus izlīguma procesus, kā arī ierobežojumu, ko paredz izlīguma procesa organizēšanas un vadīšanas ārējais normatīvais akts, t.i., gada laikā vadīt ne vairāk ka 20 izlīguma procesus.  Noteikumu projekts paredz, ka Dienests savā mājaslapā ievieto informāciju par sertificētajiem starpniekiem, lai izlīguma procesa dalībnieki varētu pārliecināties par konkrētā brīvprātīgā darbības tiesiskumu. Dienesta mājaslapā par starpnieku ievieto šādu informāciju: starpnieka vārdu, uzvārdu, sertifikāta numuru, sertifikāta derīguma termiņu. Turklāt noteikumu projekts paredz, ka informāciju mājaslapā Dienests ievieto tikai ar starpnieka rakstisku piekrišanu.  Noteikumu projekts precizēja sertifikāta anulēšanas kārtību. Dienesta likuma 23. panta septītā daļa noteic, ka sertifikātu var anulēt, ja starpnieks sertifikāta darbības laikā ir pārkāpis izlīguma organizēšanas un vadīšanas noteikumus un Dienesta vadītāja apstiprinātos starpnieka ētikas principus vai sniedzis par sevi nepatiesas ziņas. Noteikumu projektā ir noteikta kārtība, kādā tiek izskatīta lieta par sertifikāta anulēšanu. Lietu par starpnieka sertifikāta anulēšanu ierosina Dienests un to izskata komisija. Noteikumu projekts paredz komisijas darbības kārtību objektīvai lietas izvērtēšanai un iespēju starpniekam personīgi piedalīties lietas izskatīšanā, sniedzot skaidrojumus par radušos situāciju.  Lai nodrošinātu kvalitatīvu izlīguma procesa organizēšanu un vadīšanu uz lietas izskatīšanas brīdi, starpnieku neiesaista izlīguma procesa organizēšanā un vadīšanā, un izlīguma procesa dokumenti tiek nodoti atbildīgajai amatpersonai. Savukārt, lēmuma paziņošanu brīvprātīgajam regulē Administratīvā procesa likums.  Noteikumu projekts paredz iespēju starpniekam visās lēmuma pieņemšanas stadijās piedalīties personīgi, t.i., piedalīties lietas izskatīšanas sēdē un iepazīties ar lēmuma saturu.  Līdz ar šī noteikumu projekta spēkā stāšanās brīdi zaudēs spēku Ministru kabineta 2007. gada 20. novembra noteikumi Nr. 782 "Kārtība, kādā Valsts probācijas dienests sertificē brīvprātīgos probācijas darbiniekus, kuri ir starpnieki izlīgumā" (Latvijas Vēstnesis, 2009, 188, nr.). |
| 3. | Projekta izstrādē iesaistītās institūcijas un publiskas personas kapitālsabiedrības | Dienests. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekts ir attiecināms uz šādām mērķa grupām:  1) Dienesta brīvprātīgā darba veicēji;  2) Dienesta starpnieki;  3) Dienesta nodarbinātie;  4) Izlīguma procesā iesaistītie dalībnieki. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekta tiesiskais regulējums nepalielina administratīvo slogu un neietekmē esošos Dienesta sertificētos brīvprātīgos starpniekus vai izlīguma procesā iesaistītos dalībniekus. |
| 3. | Administratīvo izmaksu monetārs novērtējums | Noteikumu projekts paredz dokumentu iesniegšanu pēc starpnieka sertifikāta termiņa beigām, ja starpnieks vēlas saņemt jaunu sertifikātu. Iesniedzamie dokumenti ir tādi paši, kā nosaka pašreizējais regulējums, līdz ar to, noteikumu projekts neparedz jaunas administratīvās izmaksas. |
| 4. | Atbilstības izmaksu monetārs novērtējums | Noteikumu projekts neparedz atbilstības izmaksas. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Noteikumu projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Saskaņā ar Ministru kabineta 2009. gada 25. augusta noteikumu Nr. 970 "Sabiedrības līdzdalības kārtība attīstības plānošanas procesā" (turpmāk – noteikumi Nr. 970) 7. un 9. punktu sabiedrības pārstāvji aicināti līdzdarboties attīstības plānošanā piedaloties sabiedriskajā apspriedē. Sabiedrības pārstāvji informēti par sabiedrisko apspriedi noteikumos Nr. 970 noteiktajā kārtībā, publicējot paziņojumu par līdzdalības procesu Dienesta mājaslapas www.probacija.lv sadaļā "Sabiedriskā līdzdalība", Valsts kancelejas un Tieslietu ministrijas mājaslapā. Noteikumu projekta dokumentācija publicēta Dienesta mājaslapas www.probacija.lv sadaļā "Sabiedrības līdzdalība" līdz ar paziņojuma par līdzdalības procesu izsludināšanu. Papildus tika nosūtīti 16 elektroniski paziņojumi brīvprātīgajiem izlīguma procesa starpniekiem, kuri šobrīd sadarbojas ar Dienestu, ar lūgumu sniegt viedokli par noteikumu projektu. |
| 2. | Sabiedrības līdzdalība projekta izstrādē | Sabiedrības pārstāvjiem nodrošināta iespēja iesaistīties noteikumu projekta izstrādes posmā, izsakot iebildumus vai priekšlikumus attiecībā uz noteikumu projektu sabiedriskajā apspriedē. Sabiedriskā apspriede norisinājās 2018. gada 16. janvārī Dienesta telpās Rīgā, Dzirnavu ielā 91. Noteikuma projekta dokumentācija tika publicēta Dienesta mājaslapā <http://www.probacija.lv/sabiedrbasldzdalba>, Tieslietu ministrijas tīmekļvietnē, adrese: <https://www.tm.gov.lv/lv/sabiedribas-lidzdaliba/diskusiju-dokumenti/tiesibu-akti>, Valsts kancelejas tīmekļvietnē, adrese: <https://www.mk.gov.lv/content/ministru-kabineta-diskusiju-dokumenti> līdz ar paziņojuma par līdzdalības procesu izsludināšanu 2017. gada 29. decembrī. |
| 3. | Sabiedrības līdzdalības rezultāti | Uz 2018. gada 16. janvāra sabiedrisko apspriedi neieradās neviens sabiedrības pārstāvis, kā arī elektroniski no brīvprātīgajiem netika saņemti iebildumi vai priekšlikumi. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Dienests. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts neietekmēs pārvaldes funkcijas vai institucionālo struktūru. |
| 3. | Cita informācija | Nav. |

Iesniedzējs:

Tieslietu ministrijas valsts sekretārs Raivis Kronbergs

Eglons 67244846

andris.eglons@vpd.gov.lv